Predkladacia správa

k návrhu zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení  niektorých zákonov v znení neskorších predpisov

Podnet na vypracovanie návrhu zákona 
	Ministerstvo zdravotníctva Slovenskej republiky predkladá návrh zákona, ktorým sa mení      a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov mimo Plánu legislatívnych úloh vlády Slovenskej republiky na rok 2006, avšak návrh zákona vyplýva z návrhu legislatívnych úloh Ministerstva zdravotníctva SR do Plánu legislatívnych úloh vlády SR na 4. volebné obdobie. 

Vyjadrenie účelu a odôvodnenie potreby návrhu zákona
	Cieľom navrhovaného zákona je zabezpečiť navýšenie finančných prostriedkov pre  zdravotníctvo v roku 2007 cestou zvýšených platieb poistného za skupiny občanov, kde je platiteľom štát  zo 4 % priemernej mzdy na 5 % priemernej mzdy.  
Súčasne sa navrhuje posunúť lehoty na vykonanie ročného zúčtovania poistného za rok 2006, aby sa vytvoril časový priestor na prípravu zjednodušenia ročného zúčtovania poistného.

Obsah návrhu zákona
V návrhu zákona sa zvyšuje sadzba poistného štátu zo 4 % na 5 % z vymeriavacieho základu a posúvajú sa lehoty na vykonanie a podanie ročného zúčtovania poistného za rok 2006. 

Dopad na štátny rozpočet   
Návrh zákona zakladá nároky na štátny rozpočet, nemá vplyv na rozpočet obcí a vyšších územných celkov a  nemá vplyv na zamestnanosť, podnikateľské prostredie a životné prostredie. Dopad na štátny rozpočet je vyjadrený v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie. 

Informácia o pripomienkovom konaní
Návrh zákona bol predložený na medzirezortné pripomienkové konanie všetkým ústredným orgánom štátnej správy, zdravotným poisťovniam a dotknutým subjektom, spolu 45 subjektom, v dňoch od 21. augusta 2006 do 23. augusta 2006 v skrátenej lehote. Skrátená lehota sa odôvodňuje nutnosťou stihnúť termín na podávanie materiálov do Národnej rady Slovenskej republiky.
Legislatívna rada vlády Slovenskej republiky prerokovala a schválila materiál dňa      5. septembra 2006. Materiál sa na rokovanie vlády Slovenskej republiky predkladá s jedným rozporom s Ministerstvom financií Slovenskej republiky. Súčasťou materiálu je aj vyhodnotenie pripomienkového konania.

Dôvod nesprístupňovania návrhu zákona
Nie je dôvod nesprístupňovania návrhu zákona.